《渊明图为邃庵先生题》
明代·邵宝

吾闻先生本是山中人，谁遣作吏随风尘。督邮迎送亦常事，浩然归兴凌秋旻。

孤怀每感孔明汉，一咏漫及荆轲秦。北窗午梦入寥廓，南山秋色争嶙峋。

昨非今是公自道，门前五柳年年春。柴桑彭泽才尺只，五老峰高隔彭蠡。

片帆朝挂暮及门，万古乾坤一江水。昔闻奇幻谷城石，又闻清激严陵滩，是谁为易谁为难。

菊松三径地虽小，鸿鹄千里天何宽。三南夫子今傅相，心期远在羲皇上。

君不见丁卯桥边山水深，江南春暮劳归心。风云天上济时了，我亦访公携我琴。

作者简介：邵宝（1460-1527）字国宝，号二泉，江苏无锡人，成化二十年（1484）进士，历为江西提学副使，官至南京礼部尚书，谥文庄。文典重和雅，诗清和淡薄。著有《简端二馀》《慧山记》《容春堂集》等。